Okresná prokuratúra Čadca 
Slovenských dobrovoľníkov 2749/12 A, 022 74 Čadca 4 	

Sp. zn. : Pv 657/14/5502	Čadca, 13.1.2015
EEČ : 2-37-4-2015

U Z N E S E N I E

Trestná vec:	obvinený XXXXX 
Prečin:	Nezaplatenie dane a poistného podľa § 278 odsek 1 Trestného zákona číslo 300/2005 Zbierky zákonov v znení zákona číslo 204/2013 Zbierky zákonov

Rozhodol: 	prokurátor Okresnej prokuratúry Čadca
Podľa § 215 odsek 1 písmeno h Trestného poriadku s poukazom na § 86 odsek 1 písmeno e Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
pre prečin nezaplatenia dane a poistného podľa § 278 ods. 1 Trestného zákona, na tom skutkovom základe, že ako konateľ obchodnej spoločnosti zapísanej v Obchodnom registri Slovenskej republiky pod obchodným menom XXXXX IČO: XXXXX, so sídlom XXXXX, XXXXX, okres XXXXX, v období od 30.03.2014 do 30.06.2014 si nesplnil povinnosť určenú ustanovením § 11 ods. 1 písm. c/, § 16 ods. 1 a § 17 ods. 1 zákona č. 580/2004 Z. z. o zdravotnom poistení vo vtedy platnom znení a tiež určenú ustanovením § 128 ods. 1 písm. b/, ods. 2 písm. b/, ods. 3 písm. b/, ods. 10 písm. b/, § 142 ods. 1 a § 143 ods. 2 zákona č. 461/2003 Z. z. o sociálnom poistení vo vtedy platnom znení, keďže vypočítal z vymeriavacieho základu svojich zamestnancov poistné na nemocenské poistenie, na dôchodkové poistenie, na verejné zdravotné poistenie a na poistenie v nezamestnanosti, pričom priznané poistné nezaplatil Sociálnej poisťovni - pobočka XXXXX, Všeobecnej zdravotnej poisťovni, a.s. pobočka XXXXX, UNION zdravotnej poisťovni, a. s. XXXXX a Dôvera zdravotnej poisťovni, a.s. XXXXX, toto si ponechal, čím uvedeným inštitúciám nezaplatil poistné v celkovej sume 826,60 € a v termíne do 31.01.2014 nezaplatil v zmysle § 90 ods. 2 zák. č. 582/2004 Z. z. o miestnych daniach a miestnom poplatku za komunálne odpady a drobné stavebné odpady vo vtedy platnom znení, splatnú daň z motorových vozidiel za rok 2013 v sume 4.923,75 €, a to i napriek tomu, že v termínoch splatnosti poistného a dane firma disponovala finančnými prostriedkami na úplnú, resp. čiastočnú úhradu splatného poistného a dane, čím celkovo nezaplatil Daňovému úradu v Žiline, pobočka XXXXX, okres XXXXX splatnú daň z motorových vozidiel a Sociálnej poisťovni - pobočka XXXXX, Všeobecnej zdravotnej poisťovni, a. s. pobočka XXXXX, UNION zdravotnej poisťovni, a. s. XXXXX a Dôvera zdravotnej poisťovni, a.s. XXXXX poistné za zamestnávateľa v celkovej sume 5.750,35 €, ktoré mohli byť uhradené z finančných prostriedkov, ktorými spoločnosť disponovala ku dňu splatnosti dane a poistného,

lebo zanikla trestnosť činu

Odôvodnenie:
Poverený príslušník Obvodného oddelenia PZ v Čadci vydal dňa 12.07.2014 uznesenie pod sp. zn. ČVS:ORP-795/OO-CA-2014, ktorým podľa § 199 ods. 1 Trestného poriadku začal trestné stíhanie pre prečin nezaplatenia dane a poistného podľa § 278 ods. 1 Trestného zákona a následne dňa 28.08.2014 podľa § 206 ods. 1 Trestného poriadku vzniesol obvinenie XXXXX, nar. XXXXX v Čadci, trvale bytom XXXXX, okres XXXXX, pre prečin nezaplatenia dane a poistného podľa § 278 ods. 1 Trestného zákona, na tom skutkovom základe, ako je uvedené vo výrokovej časti uznesenia povereného príslušníka PZ. 

	Trestné konanie sa viedlo na podklade operatívnych poznatkov OR PZ OKP XXXXX, z ktorých sa javilo dôvodné podozrenie zo spáchania prečinu nezaplatenia dane a poistného podľa § 278 ods. 1 Trestného zákona.

Uvedeného trestného činu sa dopustí ten, kto vo väčšom rozsahu nezaplatí splatnú daň, poistné na sociálne poistenie, verejné zdravotné poistenie alebo príspevok na starobné dôchodkové sporenie.

	Citované ustanovenie § 278 Trestného zákona postihuje konanie páchateľa, ktorý ako zamestnávateľ (s poukazom na okolnosti tohto prípadu) v zákonom určených termínoch nezaplatí poistné, ktoré by malo byť zaslané príslušným inštitúciám. Suma poistného je pritom určená percentuálnou sadzbou z vymeriavacieho základu, t. j. z hrubých miezd zamestnancov a táto je upravená ustanoveniami zákona č. 461/2003 Z. z. o sociálnom poistení v platnom znení, resp. zákona č. 580/2004 Z. z. o zdravotnom poistení v platnom znení. Zároveň citované ustanovenie § 278 Trestného zákona postihuje konanie páchateľa, ktorý v zákonom určených termínoch nezaplatí priznanú daňovú povinnosť, to znamená, že výšku daňovej povinnosti uvedie, avšak úhradu daní nezrealizuje. Aby mohlo byť skonštatované, že páchateľ sa dopustil vyššie uvedeného trestného činu, musí byť preukázané, že páchateľ, ako osoba konajúca a zodpovedná za firmu, teda aj za odvedenie zákonných odvodov, mal k dispozícii, po úhrade mzdových nárokov zamestnancov, dostatok finančných prostriedkov na to, aby zákonné odvody uhradil, resp. aby uhradil ku dňu splatnosti priznanú daňovú povinnosť. 

	Poverený príslušník PZ viedol trestné stíhanie pre prečin nezaplatenia dane a poistného podľa § 278 odsek 1 Trestného zákona, kde uvedený trestný čin je pokračujúcim trestným činom s poukazom na ustanovenie § 122 odsek 10 Trestného zákona, pričom s poukazom na § 122 odsek 13 Trestného zákona je jednota skutku prerušená vtedy, keď je obvinenému oznámené vznesenie obvinenia, t. j. dňom doručenia uznesenia o vznesení obvinenia. Ak páchateľ pokračuje v páchaní rovnakého trestného činu už ide o ďalší skutok, resp. trestný čin. Zo spisu je zrejmé, že uznesenie o vznesení obvinenia bolo obvinenému doručené, oznámené dňa 05.09.2014, pričom spáchanie skutku možno ohraničiť obdobím od 31.01.2014 do 30.06.2014, nakoľko za toto obdobie boli evidované príslušné nedoplatky. Uvedené obdobie bolo predmetom trestného konania.

	Poverený príslušník PZ postupne do spisu zabezpečil aktualizované správy od jednotlivých inštitúcii, ktorým neboli zákonné odvody uhradené. Z jednotlivých správ vyplýva, že obvinený neodviedol poistné za zamestnávateľa za obdobie mesiacov od februára 2014 do mája 2014: Sociálnej poisťovni - pobočka XXXXX v sume 2.579,41 €, ďalej neodviedol Všeobecnej zdravotnej poisťovni, a.s., pobočka XXXXX poistné v sume 740,10 €, UNION zdravotnej poisťovni, a.s. XXXXX poistné v sume 70,88 € a Dôvera zdravotnej poisťovni, a.s. XXXXX nebolo v uvedenom období uhradené poistné v sume 110,25 €. Pokiaľ ide o splatnú daň z motorových vozidiel za rok 2013 v sume 4.923,75 €, táto bola splatná dňa 31.01.2014.

	Poverený príslušník PZ do spisu zabezpečil znalecký posudok z odboru ekonómia a manažment, z odvetvia účtovníctvo a daňovníctvo, kontroling, od XXXXX. Znalec v posudku na podklade aktualizovaných správ od jednotlivých inštitúcii vyčíslil výšku odvodovej povinnosti voči dotknutým inštitúciám. Z posudku je zrejmá výška neodvedeného poistného a dane, pričom znalec sa v posudku vyjadril k platobnej schopnosti (solventnosti) firmy obvineného ku výplatným termínom t. j. k termínom, kedy mali byť zaplatené príslušné odvody za zamestnávateľa a tieto mali byť zaslané jednotlivým inštitúciám uvedeným vo výrokovej časti uznesenia. Z posudku je zrejmé, že firma disponovala nedostatkom finančných prostriedkov na úplnú úhradu zákonných odvodov za celé obdobie, avšak za obdobie od 30.03.2014 do 30.06.2014 mohlo byť poistné za zamestnávateľa uhradené čiastočne v celkovej sume 826,60 €. Pokiaľ ide o splatnú daň z motorových vozidiel za rok 2013 v sume 4.923,75 €, tak táto mohla byť v termíne splatnosti 31.01.2014 uhradená v celom rozsahu. 

	Obvinený XXXXX pri výsluchu uviedol, že dlžné poistné za zamestnávateľa už bolo uhradené, nakoľko firme bola vyplatená daň z pridanej hodnoty zo zahraničia. Pokiaľ ide o disponibilné finančné prostriedky, ktoré firma mala, tak tieto boli použité na chod firmy, nákup pohonných hmôt, splátok leasingu, mýtnych poplatkov a pod. Mesačné náklady na chod firmy boli cca 100.000,- €. Za chod firmy zodpovedal len on, pričom neplatenie poistného bolo spôsobené nepriaznivou finančnou situáciou vo firme. 

	Svedkyňa- poškodená XXXXX ako zástupkyňa Daňového úradu Žilina, pobočka XXXXX sa vo výpovedi vyjadrila k dlhu firmy XXXXX, s.r.o., XXXXX, pričom uviedla, že uvedená spoločnosť daňové priznania podávala, avšak splatnú daň neuhradila v termínoch splatnosti. Cestná daň za rok 2013 nebola uhradená v termíne splatnosti, však dlh na uvedenej dani bol uhradený dodatočne a spoločnosť XXXXX, s.r.o. XXXXX nemá nedoplatky na daniach.

	Následne boli poverenému príslušníkovi PZ obvineným predložené správy od dotknutých inštitúcii, ktorým nebolo uhradené poistné za zamestnávateľa za firmu XXXXX, s.r.o. XXXXX, kde zo správy Sociálnej poisťovne, pobočka XXXXX vyplýva, že ku dňu 28.11.2014 neeviduje sociálna poisťovňa dlžné poistné od uvedeného zamestnávateľa, ktorý ukončil činnosť 31.08.2014. Zo správ od Všeobecnej zdravotnej poisťovne, a.s. pobočka XXXXX zo dňa 26.11.2014 a Dôvera zdravotnej poisťovne, a.s., XXXXX zo dňa 09.12.2014 vyplýva, že žiadna z dotknutých inštitúcii neevidovala pohľadávky z titulu nedoplatkov na poistnom voči firme XXXXX, s.r.o. XXXXX. Obvinený napokon predložil poštovú poukážku zo dňa 05.01.2015, z ktorej je zrejmé, že tohto dňa uhradil nedoplatok na poistnom za zamestnávateľa v sume 70,88 €. 

	S poukazom na vyššie uvedené okolnosti je zrejmé, že možno prijať záver o tom, že obvinený si podlžnosti na poistnom za obdobie od februára 2014 do mája 2014 dodatočne uhradil. Rovnako tak uhradil aj nezaplatenú daň z motorových vozidiel za rok 2013 v sume 4.923,75 €.

	V tejto súvislosti poukazujem na ustanovenie § 86 písm. e/ Trestného zákona, podľa ktorého trestnosť trestného činu zaniká aj vtedy, ak ide o trestný čin nezaplatenia dane a poistného podľa § 278 ods. 1 Trestného zákona, ak splatná daň a jej príslušenstvo alebo poistné boli dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami.

Podľa § 215 ods. 1 písm. h/ Trestného poriadku prokurátor zastaví trestné stíhanie, ak zanikla trestnosť činu.

	Keďže obvinený XXXXX dodatočne uhradil podlžnosti na poistnom, ktoré mal odviesť za svojich zamestnancov, ako aj nezaplatenú daň z motorových vozidiel za rok 2013 v sume 4.923,75 €, možno skonštatovať, že splnil podmienku uvedenú v ustanovení § 86 ods. 1 písm. e/ Trestného zákona, na základe čoho možno vyvodiť záver, že u neho zanikla trestnosť činu, pre ktorý je trestne stíhaný a preto som rozhodol tak, ako je uvedené vo výrokovej časti tohto uznesenia a trestné stíhanie obvineného XXXXX pre prečin nezaplatenia dane a poistného podľa § 278 ods. 1 Trestného zákona, som podľa § 215 ods. 1 písm. h/ Trestného poriadku zastavil, nakoľko zanikla trestnosť činu.

Poučenie:
Proti tomuto uzneseniu je prípustná sťažnosť, ktorú možno podať do 3 dní odo dňa jeho oznámenia na Krajskú prokuratúru v Žiline cestou Okresnej prokuratúry v Čadci. Sťažnosť má odkladný účinok. Právo podať sťažnosť prislúcha obvinenému a poškodenému. Rozhodnutím o zastavení trestného stíhania nie sú dotknuté nároky poškodenej strany, ktoré si môže uplatniť v príslušnom konaní súde. 

Mgr. Roman Lendóci
prokurátor